
ODBOR ZA NORMU HRVATSKOGA STANDARDNOG JEZIKA 


Odgovor na “Deklaraciju o granicama srpskog jezika“ 


Sudionici Treće interkatedarske srbističke konferencije, na kojoj su sudjelovali 
predstavnici svih srbističkih katedri na sveučilištima u Srbiji, Republici Srpskoj i Crnoj 
Gori, kao i predstavnici Instituta za srpski jezik SANU, Instituta za književnost i 
umetnost u Beogradu, Odbora za standardizaciju srpskog jezika, Društva za srpski 
jezik i književnost Srbije i Zavoda za unapređenje obrazovanja i vaspitanja u 
Beogradu, jednoglasno su 19. lipnja 2022. donijeli “Deklaraciju o granicama srpskog 
jezika.“ 

Ne želeći ulaziti u političke implikacije toga dokumenta, koji je očito sastavljen u 
okviru imperijalističke velikosrpske ideologije, u ovom ćemo se tekstu osvrnuti samo 
na očigledne neistine i pogrešna tumačenja povijesnih činjenica u ,Deklaraciji“. Kao 
što ćemo vidjeti, temeljna je neistina što njezini autori polaze od teze Vuka 
Stefanovića Karadžića o štokavskom narječju kao u osnovi isključivo srpskome. Ta je 
teza, iznesena prije više od 150 godina u Karadžićevu pamfletu ,,Srbi svi i svuda“, 
činjenično neutemeljena i u znanosti odavno odbačena. 


I. Na početku teksta autori deklaracije ističu da je ,jezička identifikacija 
kompozitnog karaktera i počiva na nekoliko parametara — (1) poreklu, (2) 
osobinama i (3) pripadanju. Ovi parametri mogu se međusobno razilaziti, 
čak i suprotstavljati. U tom smislu, svaki jezički sistem treba posmatrati 
dijahronijski i sinhronijski. lako se u stvarnosti pokazuje kao najvažniji 
poslednji parametar, sociolingvistički, za nauku su jednako važna, ako ne i 
važnija, prva dva, lingvistička.“ 


Autori, čini se, imaju teškoća s razumijevanjem lingvističkih pojmova, jer 
sociolingvistika je grana lingvistike, pa je ipso facto sociolingvistički kriterij 
također lingvistički. Također, od navedenih kriterija za identifikaciju jezika samo 
je prvi (prema podrijetlu) dijakronijski i nije nimalo neobično da je gdjekada u 
neskladu sa sinkronijskim kriterijima. Nije zbog toga jasno zbog čega u nastavku 
teksta autori ,Deklaracije“ nekritički polaze od poistovjećivanja svih štokavskih 
idioma sa srpskim jezikom, kao da to proizlazi iz navedenih kriterija. 


ll. Autori deklaracije nastavljaju: “Isti principi važe za narodne govore i 
književne jezike. Zato neki idiomi koji danas nisu srpski — mogu biti od 


Trg Nikole Šubića Zrinskog 11, HR-10000 Zagreb - www.hazu.hr - telefon: +385 1 4895 111 - 
telefaks: +385 1 4819 979 - e-adresa: kabpred(Whazu.hr 


značaja za srbistiku zbog svoga porekla ili osobina, i ne mogu se isključiti iz 
istorijskih i dijalektoloških istraživanja.“ 


To je točno, ali premda srpskim lingvistima nitko ne brani da proučavaju i hrvatske 
govore, iz toga ne slijedi da se ti idiomi mogu nazivati srpskim imenom. 


Ill. ,Za najraniju prošlost narodnoga jezika, kao i za književne idiome, koji su 
vezani za jasno određenu narodnu ili nacionalnu zajednicu — nema mnogo 
nedoumica. Problemi nastupaju kada treba utvrditi odnos između jezičke i 
etničke ili nacionalne pripadnosti za mnoštvo govora koji su potekli iz 
jednog narodnoga jezika, odnosno povezani su s njime.“ 


Ova je tvrdnja prilično nesuvisla: nije jasno po čemu se situacija u ,najranijoj 
prošlosti narodnog jezika“ razlikuje od suvremene, jer i u najranijoj prošlosti su 
različiti ,narodni“ (tj. usmeni) i književni idiomi potekli iz jednoga ,narodnog“ 
jezika (npr. slavenski jezici iz praslavenskog, ukrajinski i ruski iz staroruskoga, 
nizozemski i niskonjemački iz staroniskonjemačkoga itd.). Autori dodaju i da su 
»na primer, Srbi doseljeni u Žumberak prevedeni preko Marčanske unije u 
grkokatolike, danas Hrvate koji govore istočnohercegovačkim dijalektom“; ta je 
pak tvrdnja povijesno posve neutemeljena, jer uskoci doseljeni u Žumberak nikada 
i ni po čemu nisu bili Srbi, niti za to ima ikakvih povijesnih potvrda. 


IV. U sljedećem odlomku ,Deklaracije“ stoji: ,Na zaokruženom prostoru 
nastaće štokavski jezički tip, upravo srpski — primarno vezan za srpski narod 
i njegove zemlje.“ 


Nije jasno po čemu je to štokavski jezični tip ,upravo srpski“, jer danas većina 
Hrvata, kao i gotovo svi Bošnjaci i Crnogorci govore štokavskim govorima, a za 
prošlost ne postoje nikakve relevantne statistike, kao ni dokazi da su ikada 
štokavskim govorima govorili samo (ili većinom) Srbi. Može se, štoviše, dokazati 
da su ikavski štokavski govori od srednjovjekovlja rasprostranjeni isključivo na 
hrvatskim i (u znatno manjoj mjeri) bošnjačkim područjima. 


V. »Snopove srpskih izoglosa, odnosno dijalekte srpskoga jezika jedino je 
opravdano prikazivati prema stanju iz 1991. godine, pre krupnih etničkih 
poremećaja na prostoru bivše SFRJ.“ 


Ničim nije potkrijepljena proizvoljna teza zašto je jedino relevantno stanje iz 1991. 
godine, a ne, primjerice, iz 1918., 2022. (ili čak 1463., godine pada Bosne)? 


VI. = Određujući  ,istorijske granice srpskih književnih jezika“, autori 
»Deklaracije“ tvrde da se ,moraju uzeti u obzir sve njihove različite 
manifestacije... od srpskoslovenskog... do slavenosrpskog i dositejevskog 

tipa jezika... Isto važi i za pisane jezike naše kulture, dubrovački i tzv. ilirski 
ili slovinski.“ 


U ovom nesuvislom odlomku nije jasno što to ,isto važi“ za pisane jezike ,naše“ 
kulture (pri čemu ,naša“očigledno znači velikosrpska“). Ako su i štokavski idiomi 
koji su se nazivali ilirskim i slovinskim imenom srpski, znači li to i da je isusovac (i 
rođenjem čakavac) Bartul Kašić, autor prve gramatike ,ilirskoga“ jezika iz 1604., 
bio Srbin? 


VII. — U nastavku teksta, u raspravi o ,istorijskim srpskim izvorima“ autori govore 
o,neposrednim književnim spomenicima“ (maglovit i neznanstven termin), 
a zatim ističu da ,izvornom domaćem korpusu pripadaju oni spomenici u 
kojima je jasno istaknuto da su pisani jezicima srpske kulture, da se tiču 
Srba, zatim spomenici čiji jezik sistemski odgovara ovima, uprkos lokalnim, 
regionalnim ili konfesionalno-verskim identitetima.“ 


Iz ovoga je odlomka jasno da je za autore srpsko ne samo sve što je povezano sa 
srpskom pravoslavnom crkvom i državom, nego i sve što je štokavsko, i, uopće, 
sve što ima ikakve veze s govorima kojima govore ili su govorili Srbi. O apsurdnosti 
takve teze teško je i raspravljati. To je ista imperijalistička logika po kojoj se danas 
ruskim smatra sve što postoji na području ruskoga (ili sovjetskog) carstva i na 
kojem se ikada protezala duhovna jurisdikcija Ruske pravoslavne crkve. Posljedice 
takva razmišljanja vidimo ovih dana u krvavoj ruskoj agresiji na Ukrajinu. 


VIII. Govoreći o standardizaciji, autori ističu: ,Opštepoznato je da je početak 
standardizacije i kodifikacije srpskoga književnog jezika vezan za rad Vuka 
Stefanovića Karadžića. Vuk je u svom pedesetogodišnjem radu (1814-1864) 
izvršio prvu i standardizaciju i kodifikaciju srpskoga književnog jezika.“ 


To je doduše točno za srpski jezik, jer su se Srbi do Karadžića u književnosti služili 
crkvenoslavenskim/slavenosrpskim, no nije točno za hrvatski jezik, čija je 
standardizacija na štokavskoj osnovi počela znatno prije, barem pola stoljeća prije 
početka Karadžićeva djelovanja, kao što je u svojim radovima pokazao Dalibor 
Brozović, a po mišljenju nekih lingvista i prije toga, s prvim hrvatskim 
gramatikama i rječnicima na prijelazu iz 16. u 17. st. 


IX. O imenu navodnoga zajedničkog standarda autori kažu: ,Tako se Vukov 
književni jezik, koji je za Vukova života bio imenom samo srpski, posle toga 
javlja i kod Srba pod imenom srpskohrvatskog/hrvatskosrpskog jezika.“ 

Ova teza činjenično ne stoji. Još za Karadžićeva života, a u vrijeme i nakon Bečkoga 
dogovora (u kojem se ,zajednički jezik“ uopće ne imenuje), novoštokavski idiom 
na temelju kojega se izgrađivao standard nije se u Hrvatskoj nazivao srpskim. 
Primjerice, Karadžićev suvremenik Antun Mažuranić autor je djela ,Temelji 
ilirskoga i latinskoga jezika za početnike“ (1839.), a poslije i “Slovnice hervatske“" 
(1859.). 


X. Pri kraju teksta autori ,Deklaracije“ vraćaju se kriterijima razlikovanja 
jezika: ,Prema svim naučnim lingvističkim  kriterijumima identiteta 
standardnog jezika — (1) genetičkom, (2) strukturnom i (3) komunikativnom 
— ta imenom četiri različita jezika jesu isti zajednički lingvistički jezik.“ 


Zanemarimo li izraz ,lingvistički jezik“ kao besmislen pleonazam, treba primijetiti 
da autori u ovom odlomku ne navode upravo onaj kriterij u vlastitoj klasifikaciji 
po kojem ,,ta imenom četiri različita jezika“ nisu isti zajednički jezik — naime po 
kriteriju identifikacije govornika, odnosno vrijednosnom kriteriju po kojem 
govornici različitih srednjojužnoslavenskih jezika prepoznaju vlastiti standard kao 
različit od drugih. Taj su kriterij autori u uvodu , Deklaracije“ naveli kao kriterij ,po 
pripadanju“, ali ovdje ga ne spominju jer se ne uklapa u njihovu velikosrpsku tezu 
po kojoj je ,srpski“ zapravo hiperonim za hrvatski, bošnjački itd. 


XI. = Autori ,Deklaracije“ zaključuju o srpskom jeziku: ,Kao jedini s primarnim 
statusom lingvističkog jezika, a suštinski nepromenjen u odnosu na 
privremenu srpskohrvatsku jezičku fazu, on ima pet varijanata imenovanih 
jezicima kao hiponimskim terminima: srpsku, hrvatsku, 
bošnjačku/bosansku, crnogorsku i bunjevačku — tako da se njegove 
lingvističke granice podudaraju s granicama njegovih varijanata.“ 


Na to možemo odgovoriti da, čak i za one koji vjeruju da su svi oblici 
srednjojužnoslavenskoga u svim relevantnim kriterijima ,isti jezik“, ne će biti 
jasno zašto bi jedino srpski imao ,primarni status lingvističkog jezika“ (i, da 
ponovimo, izraz lingvistički jezik“ je besmislica). Naposljetku, nazivanje 
hrvatskoga i ostalih srednjojužnoslavenskih jezika ,varijantama“ srpskoga jezika 
nije u skladu sa sadašnjim zakonima Republike Srbije i Bosne i Hercegovine koji 
hrvatski jezik priznaju kao poseban standardni jezik, različit od ostalih 
standardnih jezika novoštokavske osnovice. 


Zaključno se o ,Deklaraciji o granicama srpskog jezika“ može reći sljedeće: nema 
dvojbe da je ona sastavljena s istim ciljevima i u okviru iste velikosrpske politike koja 
je već proizvela ,,Načertanije“ Ilije Garašanina i ,Memorandum“ Srpske akademije 
nauka i umetnosti, i to nas ne iznenađuje. Međutim, ono što iznenađuje je više nego 

skromna znanstvena razina teksta koji su sastavili njezini autori, svjesno 
zanemarujući, iskrivljujući ili krivotvoreći činjenice, kao i spoznaje lingvističke teorije, 
slavistike, poredbenopovijesne lingvistike i sociolingvistike. Politička se manipulacija 
ne može prikriti takvom nazovi-znanošću i nadamo se da će se i u Srbiji pronaći 
ozbiljniji lingvistički glasovi koji će od nje odustati. U Hrvatskoj smo se na takva 
ideološka nasilja u jezičnoj politici već navikli još u jugoslavenskim vremenima, ali 
voljeli bismo da više ne moramo živjeti u prošlosti koja se pokazala neodrživom, već 
da se možemo okrenuti mirnijoj budućnosti koja u znanosti podrazumijeva 
poštovanje istine, a u životu toleranciju i, ako je moguće, suradnju i uzajamno 
poštovanje. 

Uostalom, hrvatski jezik priznat je kao ravnopravan jezik u Europskoj uniji. 


U Zagrebu, 11. srpnja 2022. 
Za Odbor za normu hrvatskoga standardnog jezika 


Ranko Matasović, predsjednik 

